71
Kapakap en Ohl Laud men
1 Maing KAUN, I patohdo pahn kupwuromwi pwe komwi en ketin sinsile ie;
Komw dehr ketin mweidohng I en lohdi!
2 Pwehki omwi pwung, komw ketin sewese ie oh kapitiehla.
komw ketin karonge ie oh doareiehla!
3 Komw ketin wiahla ei paipalap kehlail
ei wasahn silasil mwahu me pahn kapitiehla ahnsou koaros;
pwe komwi me ei wasahn ruk oh doarepei.
4 Maing ei Koht, komw ketin kapitiesang aramas suwed kan,
sang ni manaman en me lemei oh suwed kan.
5 Maing KAUN, Wasa Lapalap, komwihte me ei koapworopwor;
komwihte me I kin likih sang ni ei tikitik.
6 I likihkomwiher nan ei mour unsek;
komw ketin sinsileieier sang ni ei ipwidi;
I pahn kapinga komwi ahnsou koaros!
7 Mouri wialahr mehn kalamangi ong me ngeder,
pwehki komwi me soundoarepei kehlail.
8 I kin kapikapinga komwi sang nimenseng lel nipwong
oh kalohki sapwellimomwi lingan.
9 Komw dehr ketin likidmelieiehla ni ei likeilapalahr,
komw pil dehr ketin keseiehla ni ei luwetalahr.
10 Ei imwintihti kan men kemeielahr;
re ndindapene oh koasoakoasone ar pahn pelian ie.
11 Re ndinda, “Koht ketin likidmelielahr aramaso;
kitail pwakih oh koledi,
pwe sohte me pahn kapitala.”
12 Maing Koht, komw dehr kin ketin dohweisang ie;
Maing ei Koht, komw ketin sewese ie ahnsou wet!
13 Irail akan me men mahweniong ie
en lohdi oh mwomwla.
Irail akan me men kauweiehla
en namenekla oh paisuwedla.
14 Ahnsou koaros I pahn kin koapworopworkin komwi;
I pahn kalaudehla ei kaping ong komwi kohkohlahte.
15 I pahn lohkiseli sapwellimomwi kupwur mwahu;
I pahn koasoia duwen sapwellimomwi manaman en komour sang nimenseng lel nipwong,
mehnda ma I sohte kin dehdehki duwe.
16 I pahn weweidwei nan roson en KAUN-O ei Koht;
I pahn kalohki sapwellimomwi kupwur mwahu, pwe komwihte me sapwellimaniki.
17 Komw ketin padahkieier sang ni ei tikitik,
oh lel met I pil lohlohkiseli sapwellimomwi wiewia kapwuriamwei kan.
18 A met ni ei mahlahr oh moangepwetalahr,
Maing Koht, komw dehr ketin likidmelieiehla!
Komw ketin ieiang ie nindokon ei pahn kalohki sapwellimomwi roson oh manaman
ong dih en mwuhr kan.
19 Maing Koht, sapwellimomwi pwung me ileilehie.
Komw ketin wiahda doadoahk kesempwahlie;
sohte emen me rasehng komwi.
20 Komw ketikihongieier apwal oh lokolok,
ahpw komwi pahn pwurehng ketin kakehlaiehda;
komw pahn ketin nekidiehla sang mehla.
21 Komw pahn ketin kaileiehda kohkohlahte;
komw pahn ketin pwurehng kansenamwahwihiehla.
22 I uhdahn pahn kapingahkin komwi ngilen nei keseng arp;
Maing ei Koht, I pahn kapinga sapwellimomwi loalopwoat.
I pahn kesengki nei arp oh koulkihong komwi koulen kaping,
ong komwi Me Sarawien Israel.
23 I pahn kin weriwerki ei peren nindokon ei pahn kesengiong komwi;
paliwereiet oh ngeni unsek pahn iang koul
pwehki omwi ketin doareielahr.
24 I pahn kalohkiseli sapwellimomwi pwung sang nimenseng lel nipwong,
pwehki irail kan me men kauweiehla
re lohdier oh nameneklahr.